Moussa Marega

Moussa Marega (sündinud 14. aprillil 1991 Les Ulisis) on Mali jalgpallur. Ta mängib ründajana Saudi Araabia kõrgliiga klubis Al Hilal ja Mali jalgpallikoondises.

Ta sündis Prantsusmaal Pariisi eeslinnas Les Ulisis. Ta alustas klubikarjääri Prantsusmaa madalamate liigade klubides. Hooajal 2013–14 mängis ta Prantsusmaa kolmanda liiga klubis Amiens. 2014. aastal liitus ta Tuneesia kõrgliiga klubiga Espérance de Tunis. Aastatel 2014–2016 mängis ta Portugali kõrgliiga klubis Marítimo.

2016. aasta jaanuaris liitus ta Portugali kõrgliiga klubiga Porto.."FC Porto paga cinco milhões e desvia Marega e José Sá de Alvalade". Diário de Notícias. 26.1.2016. Vaadatud 12.12.2018 Esimesel hooajal Portoga ta Portugali kõrgliigas ühtegi väravat ei löönud. Hooaja 2016–17 veetis ta laenul teises Portugali kõrgliiga klubis, Vitória Guimarãesis. Ta oli sel hooajal 13 väravaga klubi suurim väravakütt. Liigahooaeg lõpetati neljanda kohaga. Hooajal 2017–18 lõi ta Porto särgis koguni 22 väravat ning tuli samal hooajal klubiga Portugali meistriks. Hooajal 2018–2019 valiti ta Portugali kõrgliiga hooaja sümboolsesse koosseisu. Teist korda tuli ta Portoga Portugali meistriks hooajal 2019–20.

2021. aasta mais sõlmis ta kolmeaastase lepingu Al Hilaliga.

Debüüdi Mali jalgpallikoondises tegi ta 25. märtsil 2015 sõprusmängus Gaboni vastu. Esimese värava lõi ta koondise särgis 4. septembril 2016 mängus Benini vastu. Ta kuulus Mali koondisse 2017. ja 2019. aasta Aafrika rahvaste karikavõistlustel.

 Saavutused 
Porto
Primeira Liga: 2017–18, 2019–20
Taça de Portugal: 2019–20
Supertaça Cândido de Oliveira: 2020

 Viited 

 Välislingid 

Kategooria:Mali jalgpallurid
Kategooria:Amiens SC mängijad
Kategooria:FC Porto mängijad
Kategooria:Primeira Liga mängijad
Kategooria:Sündinud 1991